**GRADIVO ZA NOVINARJE**

**Srečanje z novinarji, 14. januar 2019**

**Vsebina:**

1. Pregled dela KGZS v letu 2018
2. Usmeritve dela KGZS v letu 2019

1. **PREGLED DELA KGZS V LETU 2018**

Kmetijsko gozdarska zbornica Slovenije (KGZS) začenja leto **2019 s 107.169** člani, od tega je **105.686** fizičnih in **1.483** pravnih oseb. V okviru KGZS deluje **20** strokovnih odborov in **6** komisij, ki so posvetovalni organi Sveta in Upravnega odbora KGZS, ki sta najvišja organa zbornice. V odbore in komisije je imenovano **231** članov, ki oblikujejo stališča do predlogov zakonodaje na vseh ravneh ter dajejo predloge in rešitve za napredek kmetijstva ter razvoja podeželja. V letu **2018** je bilo izvedenih **60** sej odborov in komisij.

**Sveti območnih enot** zbornice, v katerih deluje **122** voljenih članov, so na sejah pripravljali mnenja in druge podlage za razvoj kmetijstva na področju območne enote, obravnavali nove zakonske podlage v kmetijstvu, predlagali spremembe obstoječe zakonodaje, pregledovali in obravnavali smernice in podlage v kmetijstvu ter njihovo prilagajanje novim ureditvam. Na sejah se je zagotavljala prisotnost predstavnika zborničnega urada (vodstva zbornice) in tako je vzpostavljen tudi neposreden prenos konkretnih težav s terena v nadaljnjo reševanje.

Pomembno področje dela na ravni območnih enot je izvedba okroglih miz in razprav o najaktualnejših temah na regijski in državni ravni. Sodelovanje z občinami in lokalnimi skupnostmi ter prenos konkretnih težav s kmetij v reševanje na pristojne inštitucije je velikega pomena za izboljšanje položaja kmetijstva in podeželja. Ena od glavnih nalog v letu 2019 bo okrepitev prepoznavnosti KGZS ter vzpostavitev še boljšega pretoka informacij med zborničnim uradom in organi na regionalni in lokalni ravni.

KGZS izvaja strokovne naloge in skrbi za promocijo kmetijstva ter podeželja. **V KGZS delujejo javne službe**, kot so: kmetijsko svetovanje, strokovne naloge v živinoreji, strokovne naloge v proizvodnji kmetijskih rastlin in zdravstveno varstvo rastlin. V sistemu KGZS delujejo laboratoriji za analize mleka, vina in tal ter poskusni centri za sadjarstvo in oljarstvo, trsničarski centri ter osemenjevalna središča za bike in merjasce.

Pri rezultatih dela Kmetijsko gozdarske zbornice Slovenije - na strokovnem področju ter njeni zastopstveni vlogi kmetijstva in podeželja - opravljajo pomembno delo številni posamezniki, ustanove in organizacije, ki delujejo znotraj zborničnega sistema ali z njim sodelujejo. Člani zbornice in različni strokovni sodelavci prek zborničnega sistema v organih KGZS (svet KGZS, upravni odbor, strokovni odbori in komisije, sveti območnih enot ter odbori izpostav) sooblikujejo kmetijsko politiko na državni, regionalni in lokalni ravni. Sodelovanje z občinami in drugimi lokalnimi skupnostmi ter državo je ključnega pomena za izboljšanje položaja kmeta in prenos konkretnih težav s kmetij v reševanje odgovornim organom. V voljenih organih KGZS je bilo **v letu 2018** tako vključenih **692** posameznikov.

Sistem KGZS se je **v letu 2018** glede na leto 2017 povečal za **18** polnih delovnih moči in trenutno zaposluje **713** polnih delovnih moči. Od tega **53** na zborničnem uradu v Ljubljani in **660** v sklopu osmih kmetijsko gozdarskih zavodov pri KGZS. Povečanje št. polnih delovnih moči gre predvsem zaradi zaposlovanja pripravnikov, ker se je v sistemu aktivneje pristopilo k usposabljanju mladega kadra za samostojno delo in s tem k nadomeščanju zaposlenih ob upokojitvi z mladimi.

KGZS ZA LETO 2018 IZPOSTAVLJA NEKAJ AKTIVNOSTI:

1. *Obravnava zakonodaje, ki vpliva na kmetijstvo in gozdarstvo*

**Skupna kmetijska politika po 2020** (pregled in pripravljeno stališče do horizontalne uredbe in stališča RS do horizontalne uredbe);

**Zakon o kmetijskih zemljiščih** (pripravljen predlog sprememb zakona za ureditev zakupa državnih kmetijskih zemljišč),

**Zakon o dodatnih ukrepih za odpravo posledic škode zaradi prenamnožitve populacije podlubnikov** (pripravljen predlog zakona o ukrepih za odpravo škode po podlubnikih),

**Energetski zakon** (pripravljeno mnenje glede odkupa zemljišč ali služnosti pod energetsko infrastrukturo in odškodnina),

**Zakon o množičnem vrednotenju nepremičnin** (pripravljeno stališče za pripravo podzakonskih aktov),

**Gradbeni zakon** (pripravljeno stališče do gradnje pomožnih kmetijskih objektov),

**Zakon o urejanju prostora** (pripravljeno stališče do razlastitve),

**Zakon o agrarnih skupnostih** (pripravljen predlog za obdavčitev agrarnih skupnosti);

**Uredba o spremembah in dopolnitvah investicijske uredbe** **PRP** (pripravljen komentar in predlogi),

**Uredba o spremembah in dopolnitvah Uredbe o izvajanju ukrepa Sodelovanje** iz PRP za obdobje 2014-2020 (pripravljen komentar in predlogi);

**Pravilnik o posebnih okoliščinah pri vrednotenju nepremičnin** (pripravljeni predlogi za določanje posebnih vrednosti kmetijskih in gozdnih zemljišč ter kmetijskih stavb),

**Pravilnik o Strokovni komisiji vrednotenja nepremičnin** (pregled in komentarji na osnutek pravilnika);

**Interventni zakon o odpravi posledic po lubadarju** (že v letu 2017 je KGZS pripravila interventni zakon za odpravo posledic po lubadarju, ki se je potem razširil še na odpravo posledic vetroloma. Ministrstvo za finance in MKGP sta predloge ukrepov KGZS skrčila. Tako so ukrepi dosegli le manjši krog oškodovanih lastnikov).

1. *Dopolnilne dejavnosti na kmetiji so v letu 2018 postale prednostna naloga kmetijske politike in razvoja podeželja*

V letu 2018 se je na **4.563** kmetijah izvajalo **17.900** dopolnilnih dejavnosti. V okviru Javne službe kmetijskega svetovanja (JSKS) pri KGZS v letu 2019 načrtujejo še **več aktivnosti pri prenosu znanja na kmetije in motivaciji k pridobivanju novih dovoljenj za opravljanje dopolnilnih dejavnosti**. Prav tako bomo spodbujali h nadgraditvi proizvodov oziroma optimizaciji delovnih procesov pri že obstoječih dopolnilnih dejavnosti, vsekakor pa se bomo zavzemali za več specialističnega svetovanja posameznim nosilcem dopolnilnih dejavnosti. V letu 2019 se bo pričelo tudi **pilotno izvajanje dopolnilne dejavnosti socialnega varstva**, za kar je med kmeti že veliko zanimanje. Odpiranje novih dopolnilnih dejavnosti se odraža v večji socialni varnosti in kakovosti življenja na podeželju.

1. Pripravljen predlog spremembe pavšalnih prispevkov

KGZS je v sodelovanju s Čebelarsko zvezo Slovenije v letu 2018 **predlagala spremembe zakona o zdravstvenem varstvu in zdravstvenem zavarovanju**, in sicer v delu, ki se nanaša na plačilo pavšalnih prispevkov za dopolnilne dejavnosti. Z novelo se predlaga, da nosilcev dopolnilnih dejavnosti na kmetiji prispevek po načelu »vsako delo šteje« ne bi bremenili. Gre namreč za prispevek, ki je bil uveden leta 2014 in ni prinesel nikakršnih novih pravic iz naslova zdravstvenega zavarovanja. Njegova višina (300 evrov na leto) ima vpliv na obstoj dopolnilnih dejavnosti oziroma odločitev posameznika za registracijo dopolnilne dejavnosti. Predlog je bil posredovan poslanskim skupinam Državnega zbora RS. Aktivnosti za njegovo uvedbo se bodo nadaljevale v letu 2019.

1. *Dvig stopnje sofinanciranja zavarovanj*

KGZS je dosegla **dvig stopnje sofinanciranja zavarovalne premije** na **50** % za vse posevke, nasade in plodove in na **30** % za bolezni živali.

1. *Pripravljen predlog novega sistema zavarovanj kmetijske pridelave*

KGZS je sodelovala v projektni skupini za obvladovanje tveganj v kmetijstvu pri MKGP in **pripravila predlog novega sistema zavarovanj kmetijske pridelave**. V njem se zavzema, da se kot osnovni instrument obvladovanja tveganj ohrani obstoječi sistem zavarovanja s sofinanciranjem zavarovalne premije, ki je krito iz nacionalnega proračuna. Pri tem je pomembno, da se zagotovi stabilen delež sofinanciranja za celotno kmetijsko pridelavo in določi primerna soudeležba zavarovanca. Kot dopolnilno obliko osnovnega sistema predlaga rizični vzajemni sklad za upravljanje s katastrofičnimi tveganji, ki se ustanovi v okviru enega od že obstoječih skladov in financira iz proračuna države, prispevkov članov in evropskih sredstev. Na teh izhodiščih bo v letu 2019 pripravljen nov model obvladovanja tveganj v kmetijstvu, gozdarstvu in čebelarstvu.

1. *Pomoč članom pri prehodu na elektronsko poslovanje*

V letu 2018 se je za kmečke zavarovance uvedla dolžnost oddajanja obračuna prispevkov za socialna zavarovanja prek spletne aplikacije e Davki. KGZS je s Finančno upravo RS (FURS) dosegla dogovor, da članom KGZS na davčnih uradih nudijo pomoč pri vnosu podatkov v obračune. Prav tako je **KGZS dosegla, da se kmečke zavarovance o mesečnih obveznostih iz naslova vključitve v socialna zavarovanja lahko obvešča prek mobilnega telefona**. V ta namen je KGZS za FURS zbrala podatke o zavarovancih in njihove mobilne številke. Obenem se za prehodno obdobje ohranja ustaljen način obveščanja za vse, ki svoje telefonske številke niso podali.

1. *Kodeks Obisk v naravi*

KGZS je kot zastopnica lastnikov gozdov **sodelovala pri pripravi kodeksa Obisk v naravi**, ki opredeljuje pomen lastnine in lastnikov gozdov pri ohranjanju narave. Smernice temeljijo na že uveljavljenem, a ne zapisanem konsenzu slovenske družbe in je neke vrste dogovor med lastniki zemlje in vzgojnimi organizacijami, ki svoje dejavnosti izvajajo v naravi ter ostalo civilno družbo in pristojnimi institucijami. Temelji na načelih spoštovanje narave, spoštovanje sebe, spoštovanje drugih, spoštovanje lastnine in spoštovanje lokalnih skupnosti. Kodeks je podpisalo **27** deležnikov.

1. *KGZS dejavna v kampanji o ozaveščanju javnosti o vplivu plastičnih vrečk na okolje*

KGZS je v juliju 2018 z Ministrstvom za okolje in prostor podpisala enoletni **dogovor o sodelovanju pri kampanji za ozaveščanje javnosti o vplivu pretirane potrošnje lahkih plastičnih nosilnih vrečk na okolje.**

Gre za kampanjo ozaveščanja javnosti, zlasti končnih uporabnikov, glede škodljivega vpliva pretirane potrošnje lahkih plastičnih nosilnih vrečk na okolje. Glavni cilji kampanje je povečanje prepoznavnosti problema in posledic onesnaženja ter obremenjevanja okolja z lahkimi plastičnimi nosilnimi vrečkami z namenom spodbujanja trajnega zmanjšanja njihove potrošnje.

1. *Vzpostavitev shem Izbrana kakovost (IK)*

KGZS je sodelovala pri **vzpostavitvi sheme Izbrana kakovost (IK)** sadje in predelani izdelki iz sadja in IK sveže goveje, prašičje in perutninsko meso. Podala je **pobude za ustanovitev sektorskih odborov** za promocijo zelenjave in žit ter za vstop tudi teh sektorjev v program promocije in pripravila predloge vstopnih meril za shemi IK zelenjava in IK žita. Vstop v sheme dolgoročno zagotovi **višje odkupne cene pridelovalcem ter ureditev sledljivosti in razmer na trgu**. Potrošniku pa zagotavlja sledljivost izvora in kakovostna živila slovenskega izvora.

V letu 2019 bo delo usmerjeno v potrebno seznanitev glede kriterijev vstopa v obstoječe sheme ter v aktivnosti za vstop sektorja zelenjave in žit v IK in posledično ureditev zakonodaje in registrov pridelovalcev, označevanje živil ter uskladitev cen med pridelovalci in predelovalci.

1. *Registracija nujno potrebnih fitofarmacevtskih sredstev za rastlinsko pridelavo*

KGZS že vrsto let opozarja na pomanjkanje dovoljenih FFS za varstvo rastlin pred škodljivimi organizmi. Strokovne službe KGZS so pripravile seznam potrebnih FFS in pozvale zastopnike prodaje FFS, da pristopijo k registraciji le-teh. V letu 2018 je **uspela z registracijo dveh sredstev za pridelavo zelenjadnic dveh sredstev za uporabo v sadjarstvu, enega v sladkorni pesi ter dveh v semenskih posevkih oljne ogrščice in detelj**. Registracija ustreznega števila aktivnih snovi je pomembna za izvajanje rezistenčne strategije in okoljsko sprejemljivejše kmetovanje ter je osnova za krepitev konkurenčnosti slovenskih pridelovalcev.

V letu 2019 se bo KGZS zavzemala za nadaljnje postopke registracije nujno potrebnih sredstev, s čimer bo prispevala k ohranjanju okolja in boljšemu ekonomskemu rezultatu pridelave.

1. *Sprememba pogojev za proizvodno vezana plačila (PVP) pri zelenjadnicah*

Zaradi velike stopnje kršitev, ki so posledica v praksi težko uresničljivih pogojev, je KGZS v letu 2018 predlagala **spremembo sheme proizvodno vezanih plačil pri podpori za zelenjadnice** in dosegla: dopolnitev seznama upravičenih zelenjadnic - črtanje sladke koruze, popravki glede buč, paprike in feferonov; obdobje minimalne obvezne prisotnosti zelenjadnice se je spremenilo v obdobje od datuma oddaje zbirne vloge za tekoče leto do 15. 10. morajo pridelovalci pridelovati eno ali več zelenjadnic najmanj **60 dni**, obdobje se zaključi z datumom začetka spravila. Če je setev oziroma sajenje opravljeno pred oddajo zbirne vloge, se 60-dnevno obdobje prične šteti z datumom oddaje zbirne vloge; pridelovalec vpiše podatek o datumu setve/sajenja, vrsti zelenjave in površino v aplikacijo, prav tako vpiše vsako spremembo med letom. Kontrola prisotnosti zelenjadnice se izvede znotraj prijavljenega obdobja.

S spremembo upravičenih rastlin, še bolj pa s spremembo pogojev izvedbe ukrepa, bo ukrep v praksi precej lažje izvedljiv. V letu 2019 bo KGZS sodelovala pri priprava natančnih navodil za pridelovalce zelenjave glede obvezne prisotnosti zelenjadnic in poročanja v aplikacijo.

1. *Sprememba rokov košnje na naravovarstveno pomembnih območjih*

KGZS je dosegla, da se s tretjo spremembo PRP 2014–2020 vključijo **spremenjene evidence na območjih posebnih traviščnih habitatov**, kjer je paša datumsko omejena ali prepovedana. Tako so evidenco območja posebnih traviščnih habitatov, kjer za ukrep Dobrobit živali (DŽ) paša ni dovoljena do 30. 6., nadomestile tri nove evidence, in sicer evidence območij, kjer paša za ukrep DŽ ni dovoljena do 30. 5. ali do 10. 6. ali do 20. 6. Z dano spremembo je doseženo, da **rejci tudi na naravovarstvenih območjih lahko kmetujejo v skladu z dobro kmetijsko prakso**. V letu 2019 bodo potekale aktivnosti za seznanitev rejcev z novimi pogoji in ocena uspešnosti implementacije v praksi.

1. *Podaljšanje roka v okviru ukrepa KOPOP za območje Pomurja*

Zaradi suše v avgustu, septembru in oktobru 2018 je KGZS podala pobudo in dosegla, da se **za območje Pomurja dovoli kasnejša izvedba setve za ozelenitev** in posledično kasnejše zagotavljanje pokritosti z zeleno odejo za vključene v ukrep KOPOP in zahtevi POZ\_ZEL ter VOD\_ZEL. Z odobritvijo pobude je bila kmetom omogočena izvedba zahtev v optimalnejših pogojih, kar je pripomoglo tudi k ohranjanju ustreznega stanja tal.

1. *Ureditev problematike sezonske delovne sile*

KGZS se že vrsto let trudi urediti vprašanje sezonske delovne sile v okviru **Zakona o kmetijstvu**. V letu 2018 je bilo doseženo, da se je v zakon vključilo **poglavje o začasnem in občasnem delu v kmetijstvu**. To opredeljuje vrsto dela, vsebino pogodbe, vodenje evidenc, višino plačil in prispevkov. S tem so postavljena jasna določila statusa sezonskih delavcev ter določene izjeme glede zaposlovanja v kmetijstvu kot posebni obliki začasnega dela.

1. *Poenostavitev certificiranja pridelka hmelja*

KGZS že več let vztraja na spremembi pravilnika, ki ureja certificiranje hmelja v smeri boljše sledljivosti in poenostavitve postopka za kmete. V letu 2018 je dosegla **vključitev predlogov v nov pravilnik**, ki bo stopil v veljavo v letu 2019. **Ta prinaša preglednost in lažje razumljivost postopka certificiranja ter vrsto poenostavitev.** Dodaja možnost ročnega zapisa tehtanja tovorkov, poenostavlja etiketiranje tovorkov, ukinja dodatno etiketo ter dodaja možnost, da certificiranje do določene stopnje opravi kmet sam. V letu 2019 so predvidene aktivnosti KGZS za opredelitev certificiranja pridelka hmelja kot dopolnilne dejavnosti na kmetiji.

1. *Sprememba novega predloga obsega vodnih zemljišč celinskih voda v Sloveniji*

KGZS je v javni obravnavi zasledila **predlog obsega vodnih zemljišč celinskih voda v Sloveniji**, ki so vključevala tudi območja melioracijskih jarkov in kanalov ter vodotokov, ki so ožji od dveh metrov. To bi pomenilo vodovarstvene režime, kot jih določa Zakon o vodah, in onemogočanje kmetovanja na teh površinah. S posredovanjem na Ministrstvu za okolje in prostor je KGZS **dosegla izločitev melioracijskih jarkov in kanalov, ki ležijo na območju namakalnih in osuševalnih sistemov ter ohranitev možnosti za kmetovanje.**

1. *Sprememba izvajanja pogojev pri operaciji DŽ-drobnica*

V letu 2018 je bila na pobudo KGZS ponovno **preučena možnost priprave rajonizacije glede na rastnost in vegetacijo po posameznih območjih** in predlog spremembe vključen v PRP. Dosežena je bila **sprememba glede neprekinjene paše drobnice** na najmanj **210** ali najmanj **180** dni na kmetijskih gospodarstvih razvrščenih v območje s krajšo vegetacijsko dobo v času od 15. marca do 30. novembra 2019. S tem je omogočeno izvajanje ukrepa DŽ-drobnica rejcem, ki kmetujejo na območjih z omejenimi dejavniki.

1. *Sprememba novega predloga Uredbe o razvrščanju objektov*

KGZS je aktivno sodelovala pri pripravi **Uredbe o razvrščanju objektov** (Uradni list RS, št. 37/2018), ki je pričela veljati v juniju 2018, in s strokovnimi argumenti dosegla **dogovor pri pripravi zakonodaje, ki opredeljuje klasifikacijo objektov glede na zahtevnost gradnje**. Na KGZS pričakujejo, da se bodo tako zmanjšale administrativne ovire pri gradnji kmetijskih objektov. V letu 2019 so predvidene aktivnosti za ponovno razvrstitev in klasifikacijo pri stavbah za skladiščenje pridelkov.

1. *Možnost nove vključitve v operacijo GEN-PAS z letom 2019*

Glede na potrebe in pobude se je KGZS v letu 2018 zavzemala za **ponovno odprtje operacije Reja lokalnih pasem**, ki jim grozi prenehanje reje, ki se izvaja v okviru ukrepa KOPOP. Z letom 2019 se ta možnost odpira, prav tako bo s predlagano spremembo jasno navedeno, katere pasemske živali so predmet podpore in kakšne so metode preverjanja obveznosti.

Rejci bodo lahko z letom 2019 na novo vstopili v ukrep Reja lokalnih pasem, ki jim grozi prenehanje reje.

1. *Zagotavljanje poročevalskih kmetij FADN*

Javna služba kmetijskega svetovanja pri KGZS je skupaj z MKGP, računovodskima pisarnama na KGZS – Zavodu Kranj in Zavodu Ptuj ter KIS v letu 2018 zagotovila ustrezno izpolnjena poročila s poročevalskih kmetijskih gospodarstev, ki sodelujejo v »Mreži knjigovodskih podatkov s kmetijskih gospodarstev«. S strani Evropske komisije je namreč določeno, da mora Slovenija vsako leto predložiti poročila za **908** kmetijskih gospodarstev.

V kolikor Slovenija ne bi zagotovila ustreznega števila poročevalskih kmetij (manj kot **80 %**), bi se standardno plačilo za obdelavo podatkov znižalo za **20 %.** V primeru, da sploh ne bi posredovali poročil, pa bi EU lahko posegla po bolj drastičnih ukrepih, kot npr. ustavitev izplačil prispevkov iz skladov EU. Za zagotovitev reprezentativnega vzorca s strani EK prejmemo približno **150.000 evrov** letno.

V letu 2019 bo poudarek na večji uporabi podatkov FADN za namen svetovanja in načrtovanja gospodarjenja na kmetijah.

1. *Zagotavljanje podpornega okolja za nova in obstoječa socialna podjetja*

KGZS zagotavlja **podporno okolje za** tiste, ki želijo na kmetijah oziroma podeželju ustanoviti **socialno podjetje** ter nudi pomoč pri poslovanju tistim, ki že delujejo na področju socialnega podjetništva. V letu 2018 so bila **tretjina novo registriranih socialnih podjetij s področja kmetijstva**. Ukvarjajo se z inovativnimi pristopi v kmetijstvu in predelavi lesa ter predelavi kmetijskih produktov, nudijo turistične storitve na kmetijah ter zaposlujejo ranljive osebe na trgu delovne sile.

V letu 2019 bo KGZS socialnim podjetjem zagotavljala informacije glede registracije. Strokovno delo pa bo vključevalo tudi preveritev socialno-podjetniških idej.

1. *CECRA standard usposobljenosti za delo v kmetijskem svetovanju*

KGZS je v letu 2018 postala **regionalni zastopnik izobraževalnega programa CECRA za Slovenijo** - **Certifikat evropskih svetovalcev na podeželju** *(Certificate of European Consultants in Rural Areas).* Ta prinaša in potrjuje znanja najnovejših metodoloških, socialnih in osebnostnih znanj za svetovanja. Program je bil razvit na Mednarodni akademiji kmetijskih svetovalcev IALB *(International Academy of Rural Advisors)* s sedežem v Nemčiji. **Pridobitev certifikata CECRA potrjuje osvojene svetovalne veščine v skladu z visokimi evropskimi standardi** in odpira možnost povezovanja panožnih strokovnjakov znotraj države in mednarodno. V letu 2019 bo možno v Sloveniji opraviti tri module izobraževanja.

1. *Delo na javnem razpisu Pomoč za zagon dejavnosti, namenjen razvoju majhnih kmetij*

Na pobudo KGZS je bil v letu 2018 **odprt razpis Pomoč za zagon dejavnosti** namenjen razvoju majhnih kmetij, podprt z nacionalnimi in Evropskimi sredstvi. Gre pa za pomemben segment kmetij, ki kmetujejo v težkih pogojih, skrbijo za urejenost okolja in s pomočjo dopolnilnih dejavnosti omogočajo zaposlitev. Gre za prvi enostavni razpis, ki je podprl okoli **4.000** manjših kmetij in pomembno prispeva k ohranitvi poseljenosti in obdelanosti težje dostopnih območij.

1. *Delo na javnem razpisu 6.1 Pomoč za zagon dejavnosti za mlade kmete*

**Že v letu 2017** je bil objavljen tretji javni razpis Pomoč za zagon dejavnosti za mlade kmete. Kar **80 %** vlog zanj je bilo pripravljenih v okviru sistema KGZS. Organizirane so bile javne predstavitve ter informiranje prek različnih informacijskih kanalov. **V letu 2018** je **254** mladih prejelo pozitivne vloge, kar znaša okrog **9.600.000** evrov nepovratnih sredstev.

1. *Javna naročila in delo na mednarodnih projektih*

V letu 2018 je KGZS sodelovala pri **izvajanju in pripravi nacionalnih in mednarodnih projektov**. V okviru razpisa **Evropsko inovativno partnerstvo** (EIP) za podukrep razvoj novih proizvodov, praks, procesov in tehnologij je prijavila dva projekta in bila uspešna pri pridobitvi projekta na temo seneno mleko in meso. Vključili smo se tudi v program **Horizon 2020** in bili kot partner uspešni v projektu FAIRshare, katerega namen je uporaba novih svetovalnih orodij in storitev tako rekoč v celotni Evropi, z namenom, da bi evropski kmetje lahko bolje izkoristili digitalne tehnologije. Kot partnerji pa sodelujemo še v nekaj prijavah v tem programu.

V letu 2018 se je uspešno zaključilo sodelovanje na projektu Biotehniške Fakultete ***»Interaktivni strateški management ISM+«***, katerega cilj je širitev metode ISM iz sektorja mlečne proizvodnje na druge sektorje ter izboljšanje ISM metode, ki se v Sloveniji že uporablja in vpliva na uspešnost poslovanja.

V letu 2018 je KGZS uspešno kandidirala na **11** **razpisih javnih naročil**. Z izvajanjem javnih naročil je sistem KGZS omogočil dodatna usposabljanja za različne ukrepe KOPOP, Ekološko kmetijstvo in Dobrobit živali ter nadstandardna individualna svetovanja za KOPOP in EK. V programe usposabljanja za uspešno in kakovostno izvajanje ukrepov Programa razvoja podeželja je bilo vključenih več kot **10.000** kmetov.

1. *Priprava zbirnih vlog ter izvedba usposabljanj za prejemnike sredstev ukrepov PRP*

V letu 2018 je bilo od **57.400** zbirnih vlog z zahtevki za neposredna plačila in sredstva programa razvoja podeželja v okviru sistema KGZS in Javna služba kmetijskega svetovanja (JSKS) izdelanih **99 %** vlog. JSKS pri KGZS je ob dobrem sodelovanju z MKGP in ARSKTRP na podeželje tako pripeljala več kot **220** milijonov evrov. KGZS je sodelovala pri spreminjanju in dopolnjevanju zakonodaje s področja ukrepov kmetijske politike za leto 2018 ter pripravi podzakonskih aktov, ki so potrebni za vlaganje zahtevkov za površine in živali (neposredna plačila, KOPOP, EK, OMD in dobrobit živali). Pripravljena so bila različna informiranja upravičencev ukrepov kmetijske politike, članki in prispevki za radijske oddaje ter sprotno posodabljanje posebne rubrike "Vse o zbirnih vlogah" na spletni strani [www.kgzs.si](http://www.kgzs.si).

V okviru dveh uspešno pridobljenih javnih naročil za izvedbo individualnih svetovanj za vključene v ukrepa KOPOP in EK so kmetijski svetovalci obiskali in svetovali na **6.700** kmetijskih gospodarstvih (KMG) vključenih v ukrep KOPOP in **3.400** KMG vključenih v ukrep EK. V času kampanje za oddajo zbirnih vlog je bilo v JSKS pri KGZS v okviru javnega naročila na novo izdelanih **248** programov aktivnosti za KOPOP in EK ter dopolnjenih **1.145** programov aktivnosti. V letu 2018 je bilo za KMG, ki so se na novo vključila v ukrep EK v letu 2017, v okviru javnega naročila izdelano **121** preusmeritvenih načrtov. Za KMG, ki so se na novo vključila v letu 2018, pa **117** preusmeritvenih načrtov.

Na podlagi že pridobljenih in še nezaključenih javnih naročil za izvedbo rednih usposabljanj za leto 2018 bo za KMG vključene v ukrepe KOPOP, EK in DŽ izvedenih **85** usposabljanj za ukrep KOPOP za predvidoma **6.900** udeležencev, **45** usposabljanj za vključene v ukrep EK za predvidoma **3.450** udeležencev, **8** usposabljanj za vključene v ukrep DŽ - reja drobnice za predvidoma **605** udeležencev in **4** usposabljanja za vključene v ukrep DŽ – področje prašičereje za predvidoma **260** udeležencev.

1. *Prenos znanja*

V letu 2018 je KGZS kot izvajalec postopkov za ugotavljanje in potrjevanje nacionalnih **poklicnih kvalifikacij (NPK)** podelila certifikate **320 kandidatom**. Javna služba kmetijskega svetovanja pri KGZS je izvedla več svetovanj povezanih s pridobitvijo poklicnih usposobljenosti, svetovalci za NPK pa so kandidatom pomagali pri pripravi osebnih zbirnih map in vlog za pridobitev certifikata.

1. *Mali davčni vodič*

KGZS je v avgustu **izdala brošuro Mali davčni vodič**, v kateri so na priljuden način opisana področja dohodnine, davka na dodano vrednost in trošarin. Posebej sta obravnavana še katastrski dohodek in izdajanje računov. Brošura se osredotoči na termine in rešitve v okviru kmetijstva in gozdarstva.

Kmetje in njihove strokovne službe se s pomočjo vodiča seznanijo z vsemi posebnostmi na področju davščin v kmetijstvu in izmed številnih možnosti izberejo najugodnejši način obdavčitve ter s tem prispevajo k uspešnemu gospodarjenju kmetije.

V prihodnje bomo Mali davčni vodič dopolnjevali in prilagajali spremembam davčne zakonodaje.

1. *Dosežki na razpisih Programa razvoja podeželja*

V letu 2018 so **KGZS info točke** izvedle **predstavitve osmih javnih razpisov iz naslova PRP**. Kmetijski svetovalci so **nudili svetovanje** pri izvajanju **12** javnih razpisov iz naslova PRP 2014-2020. Kmete so informirali o vsebinah razpisov in jim svetovali pri pripravi vlog in poslovnih načrtov. To je pomembno pripomoglo, da je na AKTRP prispelo okoli **5.000** vlog v vrednosti okoli **80** milijonov evrov. Kmetijsko gozdarski zavodi so za 4. JR za podukrep 6.1 Pomoč mladim prevzemnikom kmetij izdelali preko **350** vlog, za podukrep 6.3 – Pomoč za zagon dejavnosti, namenjene razvoju majhnih kmetij pa več kot 4.000 vlog.

S pomočjo usposabljanja upravičencev za pripravo zahtevkov in individualnega svetovanja pri pripravi zahtevkov s strani JSKS je bilo v tem letu iz naslova PRP izplačanih slabih **60** milijonov evrov.

1. *Izvedba selekcijskega dela, ki omogoča vzrejo živali z okolju prilagojenim genetskim potencialom*

KGZS je z aktivnostmi javne službe strokovnih nalog v živinoreji **rejcem zagotovila izvedbo selekcijskega dela**, ki omogoča vzrejo živali z okolju prilagojenim genetskim potencialom. Pri govedu je bilo opravljenih več kot **790.000** kontrol in nadkontrol mlečnosti ter več kot **100.000** preverjanj porekla živali.

Vhlevljenih je bilo več kot **180** vrhunskih potomcev elitnih bikov in bikovskih mater ter opravljena ocena zunanjosti pri več kot **13.000** prvesnicah. Odbranih je bilo več kot **700** bikovskih mater in opravljenih več kot **1.200** kontrol v prireji mesa.

Pri prašičih je bilo izvedenih več kot **2.300** načrtov parjenj, ocena zunanjosti pri več kot **9.500** pujskih, ocenjenih več kot **350** merjascev za osemenjevanje in pripust ter več kot **2.500** plemenskih mladic za nadaljnji razplod. Pri drobnici so opravili več kot **8.900** ocen potomstva, več kot **2.700** odbir in sprejemov plemenskih živali z namenom vpisa v rodovniško knjigo, več kot **12.000** preverjanj porekla živali, več kot **16.000** kontrol mlečnosti ter **720** nalog s področja selekcije.

1. *Delo z mladimi kmeti*

KGZS je skupaj z MKGP in ZSPM podpisnik **akcijskega načrta** za delo z mladimi kmeti v obdobju 2014 – 2020 »Od mladega kmeta do skrbnega gospodarja«, ki ga je v letu 2018 **uspešno izvajala**.

Z namenom, da se mladi kmetje osebno spoznajo, spregovorijo o svojih izkušnjah, podajo pobude ter predstavijo vizijo kot podlago za delo pristojnih ustanov, je bilo v letu 2018 organizirano **3. srečanje mladih kmetov**, ki se ga je udeležilo več kot **150** mladih. V znamenju mladih je potekala tudi predstavitev na sejmu **AGRA 2018** ter več okroglih miz, predavanj in predstavitev. V sodelovanju z ZSPM in Kmetijsko gozdarskimi zavodi pri KGZS je bil izveden **Kviz mladi in kmetijstvo**, ki pomembno prispeva k povezovanju, spoznavanju in ohranjanju mladih na podeželju.

1. *PEFC certifikacija gozdov*

KGZS je v letu 2018 ponovno pridobila certifikat kot regijski predstavnik za certifikacijo gozdov po sistemu PEFC za nadaljnjih **5 let** ter izvaja promocijo odgovornega nakupa izdelkov preverjenega izvora. Gre za največjo svetovno organizacijo za certifikacijo gozdov, **logotip PEFC** na izdelku pomeni kupcu zagotovilo, da prihaja les ali papir dokazano iz **trajnostno gospodarjenjih gozdov**. Obenem logotip zagotavlja, da se ščiti pravice delavcev v smislu varnega dela in poštenega plačila ter da les ne izvira iz nelegalne sečnje, konfliktnih območij ali krčenj gozdov za kmetijske namene.

V regijsko certifikacijo gozdov PEFC je bilo konec leta 2018 vključenih **1.134** **lastnikov gozdov**, ki imajo skupaj v lasti **286.400 ha** gozdov ali skoraj ¼ vseh slovenskih gozdov. Ker je navadno certificiran les bolje plačan, imajo lastniki certificiranih gozdov večji prihodek do **2 evra** na kubični meter lesa.

1. *Gozd, divjad in zveri*

V letu 2018 je bil **dosežen povečan odstrel divjadi**. Stanje številčnosti zveri ostaja zaskrbljujoče. Odvzem volka ni predviden, konec leta 2018 pa je upravno sodišče zadržalo izvajanje odloka glede odstrela medveda.

1. *1.250 brezplačnih pravnih svetovanj*

**Pravno svetovanje** je **zelo iskana storitev** med člani KGZS, saj je žal tudi področje kmetijstva čedalje bolj normirano. Ustni nasvet, pisno strokovno pravno mnenje ali pritožba oziroma tožba za člane KGZS pomenijo usmeritev, prihranek časa, denarja in kvaliteten izdelek zaradi poznavanja specifičnosti kmetijske problematike. KGZS je nudila pravno pomoč članom zbornice na različnih področjih v okviru ukrepov kmetijske politike ter svetovanja na področju civilnopravnih, stvarnopravnih in obligacijskopravnih zadev.

Sektor za pravne zadeve na KGZS je v letu 2018 opravil več kot **1250** pravnih svetovanj: **110** pritožb v upravnih postopkih, **125** tožb ali študij za tožbo (upravno sodišče, okrajno ali okrožno sodišče), **920** osebnih, pisnih ali telefonskih pravnih svetovanj na področjih: kmetijske, nepremičnin, pogodb, davkov, dedovanja, agrarnih in pašnih skupnosti, plačilna nedisciplina; druga kmetijska problematika, druga problematika.

Pravna služba je svoje člane in širšo javnost izobraževala in obveščala tudi s strokovnimi članki s pravnega področja.

1. *Promocija kmetijstva*

Zbornica je v letu 2018 s promocijskimi aktivnostmi **utrjevala zavedanje pomena kmetijstva med različnimi generacijami in javnostmi na podeželskih ter urbanih območjih**. Gre za preplet in sodelovanje promocijskih dejavnosti celotnega sistema KGZS in osmih zavodov, ki delujejo pod njenim okriljem, ter širše.

Med drugim so bili izvedeni številni promocijski dogodki z namenom povezovanja podeželja in mesta, pridelovalcev in porabnikov. Izvedenih je bilo **5** dogodkov *Podeželje v mestu*, razstava *Dobrote slovenskih kmetij*, *vseslovensko srečanje kmetov na Ponikvi*, predstavitve **na sejmih** AGRA, Narava-zdravje, Mednarodnem obrtnem sejmu Celje in sejmih v Komendi.

V sodelovanju s podeželsko mladino je KGZS sodelovala pri pripravi in izvedbi kviza *Mladi in kmetijstvo in državnih kmečkih iger*. V sodelovanju s časnikom *Finance* in *Kmečkim glasom* je izvedla akcijo *S kmetije za Vas*. Prav tako je KGZS je sodelovala kot vezni člen med pridelovalci in javnimi zavodi pri pripravi Tradicionalnega slovenskega zajtrka ter shemi šolskega sadja in zelenjave.

Člani KGZS so v letu 2018 prejeli **6** glasil Zelena dežela (v nakladi **91.000** izvodov) z aktualnimi informacijami o kmetijstvu ter jih o delu KGZS obveščali prek ostalih informacijskih kanalov. Na spletni strani [**www.kgzs.si**](http://www.kgzs.si) je bilo objavljenih **427** različnih informacij, od tega **33** izjav za javnost, **55** različnih strokovnih gradiv, **97** informacij v zvezi z vnosom zbirnih vlog ter **242** novic. Z začetkom leta 2019 je spletna stran [www.kgzs.si](http://www.kgzs.si) dobila **novo, preglednejšo in uporabnikom bolj prijazno podobo**.

V okviru TV Zelena dežela je bilo objavljenih **11** videoposnetkov. Informacije so bile tedensko prek e-novic poslane približno **5.000** naročnikom. Na FB strani Kmetijstvo je zakon prijateljuje in sledi novicam KGZS **1.891** sledilcev.

1. *Živila kmetij na spletu*

Na spletni strani [www.kupujmodomace.si](http://www.kupujmodomace.si) so na voljo številne ponudbe pridelkov in izdelkov kmetij. V letu 2019 je predvidena nadgradnja spletne strani, ki bo poleg vizualne in funkcionalne prenove zajemal povezovanje z ostalimi sistemi trženja lokalnih proizvodov. Kmetijam poleg brezplačne objave ponudb KGZS v sodelovanju z Gospodarsko zbornico Slovenije omogoča brezplačno vključitev v **Katalog živil za javno naročanje** [www.katalogzivil.si](http://www.katalogzivil.si). Ob koncu leta 2018 je bilo v katalogu, ki vsebuje **27** kategorij, **115** podkategorij, **2336** tipov živil in **3677** izdelkov vključena ponudba **121** kmetij.

1. *Sodelovanje v posvetovalnem telesu EU in druge mednarodne aktivnosti*

KGZS s svojim predstavnikom sodeluje v **Evropskem ekonomsko-socialnem odboru** (EESO). Gre za posvetovalno telo Evropske unije, ki s strokovnimi nasveti pri odločitvah pomaga Evropski komisiji, Svetu in Evropskemu parlamentu.

KGZS se prav tako povezuje in sodeluje v različnih mednarodnih organizacijah, kot so **COPA-COGECA**, MEDAC (Mediterranean Advisory Council). Sodelujemo tudi z državami Višegrajske skupine, kmetijskimi zbornicami in kmetijskimi organizacijami držav (skupina Treh morij), ki se nahajajo v Evropi blizu Baltskega, Črnega in Jadranskega morja: Avstrija, Bolgarija, Hrvaška, Češka, Estonija, Latvija, Litva, Poljska, Romunija, Slovaška, Slovenija in Madžarska.

KGZS sodeluje z alpsko konvencijo in ima člana v upravnem odboru mednarodne organizacije kmetijskih svetovalcev **EUFRAS**, ki združuje **36** organizacij iz **24** držav ter podpredsednika v organizaciji kmetijskih svetovalcev JV Evrope **SEASN**.

KGZS je prav tako aktivno vključen v delo evropske podeželske mreže **ERDN** *(The European Rural Development Network),* ki združuje predstavnike kmetijskih svetovalcev, ministrstev ter raziskovalnih organizacij Evropske unije. Specialisti KGZS sodelujejo v petih EIP-AGRI fokusnih skupinah.

1. **USMERITVE ZA LETO 2019**
* Leto 2019 bo z nastopom novega mandata Vlade RS in Državnega zbora zakonodajno aktivno. Predvideva se odprtje sistemske zakonodaje na številnih področjih in marsikatere nove rešitve pri urejanju kmetijstva in podeželja širše. KGZS bo predlagala in zagovarjala rešitve, dogovorjene znotraj zborničnega sistema.
* KGZS bo aktivno sodelovala pri vsebinski razpravi o Skupni kmetijski politiki EU za programsko obdobje 2021 do 2027.
* V letu 2019 bomo sodelovali pri obnovi strateškega dokumenta razvoja slovenskega kmetijstva in podeželja, ki bo osnova ukrepov prihodnje politike.
* Ureditvi statusa kmetijskega svetovanja bo sledila vsebinska in organizacijska nadgradnja s ciljem posodobitve Javne službe kmetijskega svetovanja.
* KGZS bo v letu 2019 aktivno sodelovala pri promociji slovenskega kmetijstva in podeželja ter ozaveščanju o pomenu certifikata PEFC.
* KGZS je ključni izvajalec projektov prenosa znanja iz Programa razvoja podeželja, kar se bo nadaljevalo tudi v letu 2019.
* Izvajanje projektov financiranih iz EU sredstev bo tudi v letu 2019 predstavljalo pomembno orodje za krepitev razvoja podeželja in pomemben finančni vir za delovanje zborničnega sistema.
* Poseben poudarek bo sodelovanje KGZS z lokalnimi skupnostmi.
* Prilagajanje na podnebne spremembe tako z vidika preventivnih ukrepov kot sistema odprave posledic ostaja pomembna usmeritev. KGZS bo nadaljevala z aktivnostmi za krepitev zavarovanja kmetijske pridelave.